སྤྱིར་རྩྭ་ས་རྩོད་གླེང་དང་ནང་དམེ་ནང་འཁྲུག་ལྟ་བུའི་ཕྱིའི་སྦྱོར་བ་མཐའ་དག་ནང་སེམས་དང་མཐའ་གཅིག་ཏུ་འབྲེལ་ཞིང་།སྲོལ་ངན་གྱི་གོམས་གཤིས་ཡོད་དོ་ཅོག་ཕན་མེད་ཀྱི་འདུ་ཤེས་གང་རུང་ཞིག་དང་འབྲེལ་ནས་ཡོད་པ་ཡང་ཤོད་མི་དགོས།དེ་ལྟ་ཡིན་མོད་ཟླ་བདང་།ཤི་གསོནར་ལོལྟ་བུས་རང་རེའི་ཕན་མེད་ཀྱི་འདུ་ཤེས་རྙིང་པ་དང་སྲོལ་ངན་ལ་ཐད་ཀར་དུ་ངོ་རྒོལ་བྱས་ཡོད།དཔེར་ན།ཟླ་བལྟ་བུར་མཚོན་ན།རྩོམ་པ་པོས་ཉིན་ཐོའི་རང་བཞིན་གྱི་རྩོམ་ཐབས་ལ་བརྟེན་ནས་དེང་བོད་སྤྱི་ཚོགས་ཀྱི་བསམ་བློ་གསར་རྙིང་དང་རིག་གནས་གསར་རྙིང་གི་གདོང་ཐུག་གི་སྣང་ཚུལ་དངོས་མཚོན་ཡོད་པ་དང་།ལྷག་པར་དུ་མི་སྣ་གཙོ་བོ་བསྟན་འཛིན་དང་ཟླ་བ་གཉིས་ཀྱི་བཅོས་མིན་གྱི་ཕོ་མོའི་བརྩེ་དུང་དེ་འདོད་དོན་བཞིན་མངོན་འགྱུར་མ་བྱུང་བའི་སྤྱི་ཚོགས་ཀྱི་རྒྱུ་རྐྱེན་དངོས་རྩད་གཅོད་ཀྱིས།དུས་རབས་གསར་པའི་གཞོན་སྐྱེས་རྣམས་ལ་ཡང་ཕོ་མོའི་བརྩེ་དུང་གི་མདུན་དུ་ལུགས་ངན་གྱི་ལྕགས་སྒྲོག་གཏོར་ནས་རང་དབང་རྩོད་ལེན་བྱེད་པའི་སྙིང་སྟོབས་མེད་པའི་ནུས་མེད་དཔའ་ཞུམ་གྱི་བསམ་བློར་སུན་འབྱིན་བྱས་ནས།དེ་ལྟའི་བསམ་སྦྱོར་གྱི་རྒྱུ་རྐྱེན་དངོས་ནི་འདུ་ཤེས་རྙིང་པའི་གནོན་ཤུགས་ཆེ་བ་དང་དེའི་བབས་ཆགས་ཟབ་པས་བྱས་པ་ན།ཕན་མི་ཐོགས་ན་ཁ་ནང་སོ་ཡང་ཕུད་ཅེས་པའི་དཔེ་ལྟར་ཕན་མེད་ཀྱི་འདུ་ཤེས་རྙིང་པ་དང་སྲོལ་རྒྱུན་གྱི་ལུགས་ངན་པས་མི་ལ་དགོས་པའི་བདེ་སྐྱིད་མེད་པར་བཟོ་བའི་ཉེས་སྐྱོན་ཐེར་འདོན་གྱིས་བདེ་སྐྱིད་ཀྱི་ཆེད་དུ་རང་དབང་རྩོད་ལེན་བྱེད་དགོས་པའི་དགོངས་ཚུལ་ནན་པོ་གསུངས་ཡོད།